བཞི་པ་ནུབ་ཀྱི་གྲུ་ཁུག་དེ་ནི་གསང་མཆོག་རིགས་ལྔའི་ནང་ཚན་ནུབ་པད་མ་རིགས་ཀྱི་ལྷ་ཡི་ངོ་བོར་གནས་པ་གསང་མཆོག་གསང་བའི་ཡེ་ཤེས་མཚོན་པར་གསུངས།ལྷ་གསང་མཆོག་གསང་བའི་ཡེ་ཤེས་ཞེས་པ་འདི་ཡང་གཞུང་དོན་གྱི་རིམ་པ་དང་འབྲེལ་ཏེ་འཆད་ན་འདི་ལྟར་གོ་དགོས་པ་ཡིན་ཏེ།ལམ་བགྲོད་ཚུལ་གྱི་རིམ་པ་གོང་དང་མཚུངས་ལ་མཐར་ཐིག་ལེ་ཞེ་ལྔའི་ནང་ནས་འབྲས་བུའི་ཐིག་ལེ་བཅུ་མངོན་དུ་གྱུར་པ་དང་གཞི་ལམ་འབྲས་གསུམ་གྱི་ནང་ནས་འབྲས་དྲུག་མངོན་དུ་གྱུར་པའི་ཚེ།རྟེན་གྱི་རྣལ་འབྱོར་པ་དེ་ལ་ཉོན་མོངས་ཀྱི་མཚན་མ་དག་ཚུལ་གྱི་དབང་དུ་བྱས་ན་འདོད་ཆགས་ཀྱི་མཚན་མ་རང་སར་དག་པའི་རང་འབྱུང་གི་རིག་པ་ཟང་ཐལ་རང་སྣང་གིས་བསྡུས་པ་དེ་དང་།བདུད་རང་སར་དག་པའི་དབང་དུ་བྱས་ན་ཆགས་འཁོར་ཉོན་མོངས་ན་བའི་བདུད་རང་སར་དག་པའི་རང་འབྱུང་གི་རིག་པ་ཟང་ཐལ་དེ་དང་།ཁམས་ལ་སྦྱར་ན་ཁམས་ལྔ་ལས་མཆིན་པ་མེའི་ཁམས་རང་སར་དག་པའི་རང་འབྱུང་གི་རིག་པ་ཟང་ཐལ་རང་སྣང་གིས་བསྡུས་པ་དེ་དང་།ཡེ་ཤེས་ལ་སྦྱར་ན་རྒྱ་མཚོ་དྭངས་པའི་ཀློང་དུ་གཟུགས་བརྙན་མ་འདྲེས་པར་སོ་སོར་གསལ་བ་བཞིན་རྩལ་ཤར་རོལ་པའི་སྣང་ཆ་རྣམས་མ་འདྲེས་པར་སོ་སོ་ནས་སྟོང་པའི་རང་གཟུགས་སུ་རྟོགས་པའི་སོར་རྟོགས་ཡེ་ཤེས་དེ་དང་།ཐིག་ལེར་སྦྱར་ན་འབྲས་བུའི་ཐིག་ལེ་བཅུའི་ནང་ཚན་ཐིག་ལེ་བརྒྱད་པ་བསམ་གཏན་ཐིག་ལེ་བདེ་བའི་ངང་ལ་གནས་ཞེས་པ་དེ་དང་།ཞིང་ཁམས་ལ་སྦྱར་ན་འདམ་གྱི་དྲི་མས་མ་འགོས་པའི་པད་མའི་སྐུ་མཆོག་ལྟར་མ་རིག་པའི་མཚན་མ་ནུབ་ཅིང་འཁྲུལ་པ་རྟོག་འཛིན་གྱི་ཚོགས་རྣམས་རང་བཞིན་ཡེ་དག་ཏུ་གནས་པས་ནུབ་པད་མ་རིགས་ཀྱི་ཞིང་ཁམས་དེ་ཉིད་དང་།རྩལ་ཤར་མཚན་དཔེས་བརྒྱན་པའི་སྐུའི་དབང་དུ་བྱས་ན།མཚན་དང་དཔེ་བྱད་ལྡན་པའི་སྐུའི་ངོ་བོར་གནས་པ་གསང་མཆོག་གསང་བའི་ཡེ་ཤེས་སྐུ་མདོག་གཡུ་འོད་འབར་བ།ཞལ་གཅིག་ཕྱག་བཞི་ཞབས་གཉིས་པ།སྤྱན་བཟློག་པ་ལ་སོགས་ཁྲོ་བོའི་གདང་དྲུགཐོད་སྐམ་གྱི་དབུ་རྒྱན་དུར་ཁྲོད་ཆས་བརྒྱད་དང་ལྡན་པ།ཕྱག་གཡས་པ་གཉིས་ན་ཡེ་ཤེས་ཀྱི་རལ་ཀྱུ་དང་རེག་ཆོད་ཀྱི་ཤ་འབལ་འཛིན་པ།ཕྱག་གཡོན་པ་གཉིས་ན་དུག་གསུམ་འབུག་པའི་ཁ་ཊཾ་དང་དབལ་སོ་རུ་ཅོ་བསྣམས་པ།ཞབས་གཉིས་གཡས་བརྐྱངས་གཡོན་བསྐུམས་པ།ཆགས་འཁོར་ཉོན་མོངས་ཀྱི་བདུད་དང་ན་བའི་བདུད་གདན་དུ་བཏིང་སྟེ།ཆུ་སྲིན་གྱི་ཁྲི་ལ་བཞུགས་ཤིང་གཞན་སྣང་འགག་མེད་དུ་འཆར་བ་དེའོ།རྩལ་ཤར་གྱི་དབང་དུ་བྱས་པའི་གསང་མཆོག་གསང་བའི་ཡེ་ཤེས་ཀྱི་སྐུ་མདོག་ཕྱག་མཚན་གྱི་བཀོད་པ་འདི་རྣམས་གསང་སྔགས་མ་རྒྱུད་རྒྱ་མཚོའི་མངོན་རྟོགས་ཐུགས་རྗེ་ཉི་མའི་འོད་ཟེར་དང་གསང་སྔགས་མ་རྒྱུད་ལྷ་ཚོགས་སུམ་བརྒྱ་དྲུག་ཅུའི་སྒྲུབ་གཞུང་ལས་ཚིག་དོན་ཇི་བཞིན་བཞུགས་པ་དེ་ལྟར་བཀོད་པ་ཡིན་ནོ།